paragraph_text: Otac mu je bio Grgur II. († prije 1380.), a djed Budislav I. († iza 1346.), sin kneza Kurjaka († 1304.), osnivača obitelji. Sudjelovao je 1387. godine, zajedno sa stričevima Butkom Kurjakovićem, Nikolom I. i Tomom I. te rođakom Pavlom II. u akciji oslobađanja kraljica Elizabete i Marije koje su bile držane u zarobljeništvu u Novigradu kraj Zadra. Kralj Žigmund (1387. – 1437.) darovao je 1393. godine knezu Karlu II. grad Čeklisu u današnjoj Slovačkoj, kao nagradu za oslobođenje kraljice Marije, zbog čega je Karlo uzeo pridjevak Čekliški.